 NA MAUREEN ONGALA SHIRIKA la Huduma kwa Wanyamapori nchini limetoa pendekezo la kutaka kutwaa ranchi ya Giriama katika wadi ya Bamba iliyoko eneobunge la Ganze ili kutatua changamoto ya ndovu wanaovamia mashamba. Kulingana na KWS, mbuga ya kitaifa ya Tsavo Mashariki ina uhaba mkubwa wa malisho ya wanyamapori kufuatia kiangazi kikali kinachochangiwa na mabadiliko ya tabianchi yanayoendelea kushuhudiwa nchini. Hali hii imechangia ndovu kutoka na kuanza kutafuta maji na nyasi vijijini. Maelefu ya ndovu kutoka mbuga hiyo wamevamia maeneo tofauti ya eneobunge la Ganze huku wananchi wakiendelea kuishi kwa hofu ya kushambuliwa na pengine kuawa. Ndovu hao, ambao wamevamia mashamba na kuharibu mahindi, wanapiga kambi karibu na mabwawa, madimbwi na vyanzo vingine vya  maji ili kunywa na kuogelea. Wakazi hawawezi kuenda kuchota maji kwa sababu ya hofu. Pia ndovu wametatiza elimu katika eneo hilo. Aidha watu wawili walipoteza maisha baada ya kuvamiwa walipokuwa wanawafukuza ndovu hao kutoka mashambani. Ranchi ya Giriama ina takriban ekari 66,000 na maelfu ya watu. Akizungumza na Taifa Leo, Naibu Mkurugenzi wa KWS eneo la Pwani Bw John Wambua alisema kuwa wanalenga kufanya ranchi hiyo kuwa sehemu ya mbuga ya wanyama ya Tsavo Mashariki kuwapa nafasi ndovu kupata maji na nyasi wakati wa kiangazi. “Sababu moja ambayo imekuwa changamoto kubwa kwetu ni mabadiliko ya tabianchi ambayo yameathiri nchi na kwa sasa mbuga ya Tsavo imeathirika pakubwa na kiangazi na wanyama hawana chakula,” akasema Bw Wambua. Bw Wambua alisema kuwa miaka ya nyuma, ndovu walipitia maeneo ya Bamba na Ganze wakitoka mbuga ya Tsavo Mashariki na kuelekea katika msitu wa Arabuko-Sokoke. Alisema ndovu katika msitu wa Arabuko-Sokoke hawatoki kuzurura vijijini baada ya serikali kuzungusha msitu huo na ua kutumia nyaya za umeme. “Tunataka kuchukua ranchi ya Giriama ambayo inashikana na mbuga ya Tsavo na kuzungusha ua kutumia nyaya za umeme ili kuwazuia ndovu kuenda vijijini,” akasema. Licha ya kuwa KWS imeweka kambi mbili za maafisa wake katika maeneo ya Bba na Vitengeni ili kuwafurusha ndovu endapo wanaamua kuwavamia wananchi, ndovu bado wamekuwa changamoto kwani wanaendelea kuzaana kila kukicha na kuongeza idadi. Bw Wambua alisema ranchi ya Giriama inapata mvua ikilinganishwa na mbuga ya Tsavo na kwa hivyo ndovu watapata maji na nyasi wakati wa kiangazi. Hata hivyo, alisema hatua hiyo ni miongoni mwa mikakati ya kudumu ya KWS kutatua tatizo la ndovu ambalo linaendelea kuzua changamoto baina ya binadamu na wanyamapori. “Tunastahili kubadilisha mbinu za kukabiliana na ndovu kwa sababu mambo mengi yanabadilika,” akasema. Bw Wambua pia aliongeza kusema kuwa watafuata pia mapendekezo ya Spika wa Bunge la kaunti ya Kilifi Bw Teddy Mwambire ya kutaka serikali pamoja na wabunge katika kaunti za Kilifi, Kwale, Taita-Taveta na Tana River kuwekekeza katika kuzungusha nyaya za umeme katika mipaka ya mbuga ya kitaifa ya Tsavo kutatua tatizo hilo. Mnamo Julai 17, 2023, Mwambire aliwakilisha ombi hilo rasmi kwa bunge la Seneti. “Wanyamapori kutoka mbuga ya wanyama ya Tsavo wamekuwa kero na kuleta hasara kubwa kwa wanajamii wanaoishi karibu na hata mbali, ikiwemo uharibifu wa chakula, kuwavamia na kuwaumiza wakazi na hata kuwaua,” akasema. Viongozi na wananchi katika eneobunge la Ganze wamelaumu KWS kwa kutepetea huku wananchi wakipoteza maisha kwa kuvamiwa na ndovu na chakula kuharibiwa shambani. Mbunge wa Ganze Bw Kenneth Tungule alisema kuwa shirika hilo limeshindwa kudhibiti ndovu na kuamua kuwaacha wananchi kuteseka. Alisema kuwa wamekuwa wakiwajulisha maafisa wa KWS kila mara ndovu wanapovamia wananchi lakini wamekuwa wanachukua hatua wakiwa tayari wamechelewa. Miaka ya nyuma, serikali ya kitaifa ilitumia ranchi hiyo ya Giriama kufanya mradi wa kufuga mifugo, lakini mifugo mingi ilianza kuangamia kufuatia kiangazi kikali kilichoshuhudiwa mwaka wa 1991 na 1993. Ingawa hivyo, wenyeji wa eneo hilo hukodisha ranchi ya Giriama kwa wafugaji wa asili ya Kisomali ili kupata lishe ya mifugo na maji ya ngamia, mbuzi na ng’ombe kunywa. Kinywesho (waterpan) cha Fedheha ndicho chenye maji safi na salama katika ranchi hiyo kwa sasa. Kwa sasa wakazi wanaishi katika ranchi hizo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  